<b>מבן עשרים שנה ומעלה וגו'.</b> אם מספר זה היה בעבור השראת השכינה למה אמר כל יוצא צבא מה ענין יוצא צבא להשראת השכינה, ולפי מה שפירשתי למעלה שהיה צורך מספר זה לידע אם יש שם כ"ב אלף לכל מחנה שכינה מן כ"ח מחנות כדי שיהיו דוגמת צבאות של מעלה שפיר קאמר כל יוצא צבא והוא הראוי להיות כאחד מצבא המרום, כדאיתא במדרש <small>(שמו"ר טו ו)</small> שישראל נקראו צבאות שנאמר <small>(שמות יב מא)</small> יצאו כל צבאות ה' כדרך שהמלאכים נקראו צבאות שנאמר <small>(ישעיה לז טז)</small> ה' צבאות אלהי ישראל יושב הכרובים.  